Nu skal det være slut med forskere, der skal holde mund, selv om de ved, at politikerne misbruger deres forskningsresultater.

Aarhus Universitet har nemlig lavet en ny aftale med Miljø- og Fødevareministeriet, der giver større åbenhed, fortæller Olav Bertelsen, der er fællestillidsrepræsentant for godt 6.000 akademikerne på Aarhus Universitet og formand for universitetslærerne i Dansk Magisterforening.

- Den nye aftale er et kæmpestort fremskridt, der vil betyde, at forskerne, så snart de har afleveret deres forskningsresultater, også kan udtale sig om dem, siger han.

Sådan var det nemlig ikke for et år siden, da universitetet var indblandet i skandalen om den daværende miljø- og fødevareminister Eva Kjer Hansens (V) landbrugspakke.

Hun havde flere gange udlagt det som om, at den nye fødevare- og landsbrugspakke gavnede miljøet, men eksperter mente, at beregningerne var fordrejet og lavet på et forkert grundlag.

Læs også : Landbrugspakke: Forskere modsiger regeringens beregninger

Universitetet havde dengang mod betaling leveret forskningen bag pakken, men forskerne måtte ikke fortælle om det, og de måtte heller ikke fortælle, at de havde mundkurv på.

Men der var ikke noget galt med aftalen, mente prodekan Kurt Nielsen fra universitetets ledelse dengang.

- Der er absolut ikke noget, der indikerer, at den kan være ulovlig, sagde han på daværende tidspunkt.

Alligevel er der meget mere åbenhed i den nye aftale med Miljø- og Fødevareministeriet, som universitet får 380 millioner kroner for om året.

Nu kan ministeriet kun holde forskningsresultaterne for sig selv i syv dage.